ประกาศการไฟฟ้าฝ่ายผลิตแห่งประเทศไทย

เรื่อง  กำหนดเขตสำรวจสายส่งไฟฟ้าขนาด ๕๐๐ กิโลโวลต์

จากชายแดน (บริเวณมุกดาหาร) ไปยังสถานีไฟฟ้าย่อยร้อยเอ็ด ๒

อาศัยอำนาจตามความในมาตรา ๒๘ แห่งพระราชบัญญัติการไฟฟ้าฝ่ายผลิตแห่งประเทศไทย พุทธศักราช ๒๕๑๑ แก้ไขเพิ่มเติมโดยพระราชบัญญัติการไฟฟ้าฝ่ายผลิตแห่งประเทศไทย (ฉบับที่ ๕) พุทธศักราช.๒๕๓๕

จึงประกาศให้ทราบทั่วกันว่า การไฟฟ้าฝ่ายผลิตแห่งประเทศไทย (กฟผ.) จะดำเนินการสำรวจทั่วไป เพื่อก่อสร้างสายส่งไฟฟ้าขนาด ๕๐๐ กิโลโวลต์ โดยมีเขตเดินสายไฟฟ้าด้านละไม่เกิน ๔๐ เมตร จากชายแดน (บริเวณมุกดาหาร) ในท้องที่จังหวัดมุกดาหาร ไปยังสถานีไฟฟ้าย่อยร้อยเอ็ด ๒ ซึ่งตั้งอยู่ในท้องที่อำเภอเมืองร้อยเอ็ด จังหวัดร้อยเอ็ด โดยมีรายละเอียดในการสำรวจผ่านเขตจังหวัด และอำเภอต่าง ๆ ดังนี้

๑.  จังหวัดมุกดาหาร อำเภอเมืองมุกดาหาร อำเภอคำชะอี อำเภอหนองสูง อำเภอหว้านใหญ่

๒.  จังหวัดกาฬสินธุ์ อำเภอกุฉินารายณ์

๓.  จังหวัดร้อยเอ็ด อำเภอเมืองร้อยเอ็ด อำเภอโพนทอง อำเภอเสลภูมิ อำเภอธวัชบุรี อำเภอเมยวดี อำเภอจังหาร อำเภอโพธิ์ชัย อำเภอหนองพอก กิ่งอำเภอเชียงขวัญ

ทั้งนี้ ตั้งแต่บัดนี้เป็นต้นไป

ประกาศ ณ วันที่ ๑ ธันวาคม พ.ศ. ๒๕๔๓

เปรมชัย มุสิกะภุมมะ

รองผู้ว่าการก่อสร้าง

ทำการแทน ผู้ว่าการการไฟฟ้าฝ่ายผลิตแห่งประเทศไทย